Ettepanek: EUROOPA PARLAMENDI JA NÕUKOGU MÄÄRUS, millega kehtestatakse Horvaatia Euroopa Liiduga ühinemisest tulenevalt ajutised erimeetmed Euroopa Liidu ametnike ja ajutiste teenistujate töölevõtmiseks /* COM/2012/0377 final - 2012/0224 (COD) */





SELETUSKIRI 1. ETTEPANEKU TAUST Lisatud määruse eelnõus käsitletakse töölevõtmise küsimusi, mis on seotud Horvaatia ühinemisega Euroopa Liiduga 1. juulil 2013. Eelnevate laienemiste ajal võeti Euroopa Liiduga ühinevate riikide kodanike töölevõtmiseks vastu erimeetmed. Sel eesmärgil võttis nõukogu vastu määruse, millega nähti ajutiselt ette erandid personalieeskirjade[1] töölevõtmist käsitlevatest asjakohastest sätetest. Ettepaneku peamised punktid on järgmised: 1. Tehakse ettepanek, et erand personalieeskirjadest kehtib kuni 30. juunini 2018. 2. Määrusega nähakse ette konkursside korraldamine kodakondsuse alusel, et võtta tööle ametnikke Horvaatiast. 3. Konkursid Horvaatia kodanikele võidakse korraldada ja edukate kandidaatide nimekirjad koostada enne nimetatud riigi Euroopa Liiduga ühinemist. Riik peab olema Euroopa Liiduga ühinenud, enne kui selle kodanikke saab määrata ametnikena institutsioonide ametikohtadele. 4. Institutsioonidel on võimalus teha erand institutsioonides olevate täitmata ametikohtade väljakuulutamise suhtes. Institutsioonid võivad siiski välja kuulutada täitmata ametikohad, kui nad seda soovivad. Iga institutsioon määrab kindlaks kandidaatriigist töölevõetavate ametnike ja ajutiste teenistujate arvu käesoleva erandmääruse alusel. 2. HUVITATUD ISIKUTEGA KONSULTEERIMISE JA MÕJU HINDAMISE TULEMUSED Ei kohaldata. 3. ETTEPANEKU ÕIGUSLIK KÜLG Tehakse ettepanek teha erand personalieeskirjade artikli 4 lõikudest 2 ja 3, artikli 7 lõikest 1, artiklist 27, artikli 29 lõike 1 punktidest a ja b ning samuti Euroopa Liidu muude teenistujate teenistustingimustest, kui need näevad ette eespool nimetatud personalieeskirjade sätete kohaldamist ajutiste teenistujate töölevõtmisel. 2012/0224 (COD) Ettepanek: EUROOPA PARLAMENDI JA NÕUKOGU MÄÄRUS, millega kehtestatakse Horvaatia Euroopa Liiduga ühinemisest tulenevalt ajutised erimeetmed Euroopa Liidu ametnike ja ajutiste teenistujate töölevõtmiseks EUROOPA PARLAMENT JA EUROOPA LIIDU NÕUKOGU, võttes arvesse Euroopa Liidu toimimise lepingut, eriti selle artiklit 336, võttes arvesse Euroopa Komisjoni ettepanekut, mis esitati pärast konsulteerimist personalieeskirjade komiteega, pärast seadusandliku akti eelnõu edastamist liikmesriikide parlamentidele, võttes arvesse Euroopa Kohtu arvamust,[2] võttes arvesse kontrollikoja arvamust,[3] toimides seadusandliku tavamenetluse kohaselt ning arvestades järgmist: (1) Tulenevalt Horvaatia Euroopa Liiduga ühinemisest 1. juulil 2013 tuleks võtta vastu ajutised erimeetmed, et näha ette erandid Euroopa Liidu ametnike personalieeskirjadest (edaspidi „personalieeskirjad”) ning Euroopa Liidu muude teenistujate teenistustingimustest. (2) Ühineva riigi suhtelist suurust ja vastavate isikute arvu silmas pidades peaksid need meetmed, kuigi ajutised, jääma jõusse pikaks ajaks. 30. juuni 2018 näib olevat kõige sobivam aegumistähtaeg. (3) Arvestades vajadust alustada kavandatud töölevõtmistega nii kiiresti kui võimalik pärast ühinemist, tuleks käesolev määrus vastu võtta enne tegelikku ühinemise kuupäeva, ON VASTU VÕTNUD KÄESOLEVA MÄÄRUSE: Artikkel 1 1. Olenemata personalieeskirjade artikli 4 teisest ja kolmandast lõigust, artikli 7 lõikest 1, artiklist 27 ja artikli 29 lõike 1 punktidest a ja b, võib alates Horvaatia ühinemise kuupäevast kuni 30. juunini 2018 määrata ametnikena täitmata ametikohtadele Horvaatia kodanikke neile eraldatud kohtade arvu piires, võttes arvesse eelarvearutelude tulemusi. 2. Ametikohtadele määramisega alustatakse alates Horvaatia ühinemise kuupäevast, välja arvatud kõrgemad ametnikud (peadirektorid või palgaastmete AD 16 või AD 15 ametnikud ja direktorid või palgaastmete AD 15 või AD 14 ametnikud), kes määratakse ametisse pärast personalieeskirjade III lisas määratletud kvalifikatsioonil ja katsetel põhinevaid konkursse. Artikkel 2 1. Horvaatia kodanike töölevõtmisel ajutiste teenistujatena kohaldatakse käesoleva määruse artikli 1 lõikes 1 nimetatud erandit mutatis mutandis. 2. Töölevõtmisega alustatakse alates ühinemise kuupäevast. Artikkel 3 Käesolev määrus jõustub järgmisel päeval pärast selle avaldamist Euroopa Liidu Teatajas. Käesolev määrus on tervikuna siduv ja vahetult kohaldatav kõikides liikmesriikides. Brüsselis, Euroopa Parlamendi nimel Nõukogu nimel president eesistuja [1] 2004. aasta laienemise kohta vt ELT L 67, 5.3.2004, lk 1. 2007. aasta laienemise kohta vt ELT L 335, 1.12.2006, lk 5. [2] ELT C , , lk . [3] ELT C , , lk .